UPRS Sklep I U 1340/2018-7
Sodna praksa Upravnega sodišča, 2018-08-20

upravni spor - tožnik v tujini - pooblaščenec za sprejemanje pisanj - zavrženje tožbe

Začasni zastopnici, upravičeni za sprejemanje pisanj, sta bila sklepa I U 1340/2018-3 in I U 1340/2018-4 vročena 14. 6. 2018, kar dokazuje vročilnica v spisu. S tem dnem je začel teči rok za odpravo pomanjkljivosti tožbe. Začasna zastopnica je oba navedena sklepa poslala tožniku skupaj z dopisom z dne 14. 6. 2018. Iz podatkov sodnega spisa je razvidno, da sta bila sklepa skupaj z dopisom tožniku vročena 17. 6. 2018. Rok za odpravo pomanjkljivosti tožbe se je tako iztekel z dnem 16. 8. 2018, tožeča stranka pa do tega dne, niti kasneje do izdaje tega sklepa, ni odpravila pomanjkljivosti tožbe, kot ji je to naložilo sodišče. Sodišče je zato tožbo tožeče stranke  zavrglo.

1. Tožnik je pri naslovnem sodišču 12. 6. 2018 vložil tožbo odločbo Finančne uprave RS DT-4218-8105/2016-2 z dne 8. 6. 2016 v zvezi z odločbo Ministrstva za finance DT-499-21-210/2016 z dne 15. 5. 2018 zaradi statusa rezidenta. Po podatkih, ki izhajajo iz tožbe, živi tožnik v tujini, to je v Nemčiji, v Republiki Sloveniji pa nima pooblaščenca za ta sodni postopek.

2. Na podlagi prvega odstavka 146. člena Zakona o pravdnem postopku (v nadaljevanju ZPP), ki se v upravnem sporu uporablja na podlagi določbe prvega odstavka 22. člena Zakona o upravnem sporu (v nadaljevanju ZUS-1), bi moral tožnik že ob vložitvi tožbe imenovati svojega pooblaščenca za sprejemanje pisanj v Republiki Sloveniji. V konkretnem primeru tožnik ob vložitvi tožbe tega ni storil, zato mu je sodišče s sklepom I U 1340/2018-3 z dne 13. 6. 2018 postavilo začasno zastopnico, upravičeno za sprejemanje pisanj, z nalogo, da tožniku pošlje sklep I U 1340/2018-4 z dne 13. 6. 2018, s katerim mu je naložilo, da v roku 30 dni imenuje svojega pooblaščenca za sprejemanje pisanj v Republiki Sloveniji, da tožbo popravi oziroma dopolni tako, da pravilno navede toženo stranko in številko izpodbijanega akta, ki naj ga sodišču tudi predloži, da pravilno navede, kateri akt izpodbija s tožbo in kako in v čem naj se upravni akt odpravi. Obenem je sodišče tožnika opozorilo, da navedeni 30-dnevni rok začne teči že od dneva, ko je bil sklep I U 1340/2018-4 z dne 13. 6. 2018 vročen začasni zastopnici in da bo sodišče tožbo zavrglo, če tožnik v danem roku ne bo imenoval svojega pooblaščenca za sprejemanje pisanj in tožbe popravil oziroma dopolnil skladno z navodili sodišča.

3. Začasni zastopnici, upravičeni za sprejemanje pisanj, sta bila sklepa I U 1340/2018-3 in I U 1340/2018-4 vročena 14. 6. 2018, kar dokazuje vročilnica v spisu. S tem dnem je začel teči rok za odpravo pomanjkljivosti. Začasna zastopnica je oba v tem odstavku navedena sklepa poslala tožniku skupaj z dopisom z dne 14. 6. 2018. Iz podatkov sodnega spisa je razvidno, da sta bila sklepa skupaj z dopisom tožniku vročena 17. 6. 2018.

4. Rok za odpravo pomanjkljivosti tožbe se je tako iztekel z dnem 16. 8. 2018, tožeča stranka pa do tega dne, niti kasneje do izdaje tega sklepa, ni odpravila pomanjkljivosti tožbe, kot ji je to naložilo sodišče v sklepu. Sodišče je zato tožbo tožeče stranke ob uporabi prvega odstavka 146. člena ZPP, četrtega odstavka 108. člena ZPP v povezavi z drugim odstavkom 31. člena ZUS-1, zavrglo (enako odločitev je sodišče sprejelo tudi v sklepih I U 735/2016 z dne 28. 11. 2016 in I U 600/2015 z dne 10. 6. 2015).

Zakon o prenosu pokojninskih pravic (2010) - ZPPP  - člen 108, 108/4, 146/1

Zakon o upravnem sporu (2006) - ZUS-1  - člen 31, 31/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.